SET ปิดเช้าพุ่ง 17 จุด รับเฟดขึ้นดบ.ตามคาด-ศบค.เล็งผ่อนคลายมาตรการเพิ่ม
SET ปิดเช้าพุ่ง 17 จุด ตอบรับเฟดขึ้นดอกเบี้ย 0.25% ตามคาด และศปก.ศบค.เตรียมเสนอผ่อนคลายมาตรการเข้า ศบค.ชุดใหญ่ พรุ่งนี้ ช่วงบ่ายคาดตลาดฯทรงตัวสูง ให้แนวรับ 1,660 จุด แนวต้าน 1,675-1,685 จุด
SET ปิดเช้าพุ่ง 17 จุด ตอบรับเฟดขึ้นดอกเบี้ยตามคาด และศปก.ศบค.เตรียมเสนอผ่อนคลายมาตรการเข้า ศบค.ชุดใหญ่ พรุ่งนี้ ช่วงบ่ายคาดตลาดฯทรงตัวสูง ให้แนวรับ 1,660 จุด แนวต้าน 1,675-1,685 จุด
17 มี.ค. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยเช้าที่ผ่านมาปรับตัวขึ้นตามตลาดหุ้นสหรัฐฯ หลังจากธนาคารกลางสหรัฐ (เฟด) ประกาศขึ้นอัตราดอกเบี้ย 0.25% ตามที่ตลาดคาดการณ์ไว้ และส่งสัญญาณว่าจะทยอยปรับขึ้นดอกเบี้ยในปีนี้เพื่อสกัดเงินเฟ้อ อีกทั้งยังได้แรงหนุนจากรัสเซียและยูเครนยังมีความพยายามเดินหน้าเจรจาหาข้อยุติสงคราม
ขณะที่ปัจจัยในประเทศได้แรงหนุนจากศูนย์ปฏิบัติการศูนย์บริหารสถานการณ์โควิด-19 (ศปก.ศบค.) เตรียมนำเสนอมาตรการผ่อนคลายเพิ่มเติมหลายเรื่องเข้าสู่ที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ชุดใหญ่ในวันพรุ่งนี้ เช่น การผ่อนคลายมาตรการเข้าประเทศระบบ Test&amp;Go โดยอาจเหลือการตรวจ RT-PCR ก่อน หรือหลังเดินทางเข้ามาเพียง 1 ครั้ง
สำหรับแนวโน้มการลงทุนช่วงบ่าย นายชาญชัย คาดว่า ตลาดฯ น่าจะยังทรงตัวสูง แต่อาจไม่ได้ปรับตัวขึ้นไปแรงมากนัก ให้แนวรับ 1,660 จุด แนวต้าน 1,675 และ 1,685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BBGI&lt;ST&gt; มูลค่าการซื้อขาย 2,429.77 ล้านบาท ปิดที่ 10.60 บาท เพิ่มขึ้น 0.10 บาท
KBANK มูลค่าการซื้อขาย 2,174.94 ล้านบาท ปิดที่ 163.50 บาท เพิ่มขึ้น 1.00 บาท
KCE มูลค่าการซื้อขาย 2,153.71 ล้านบาท ปิดที่ 65.50 บาท เพิ่มขึ้น 2.50 บาท
AOT มูลค่าการซื้อขาย 1,813.05 ล้านบาท ปิดที่ 65.25 บาท เพิ่มขึ้น 1.25 บาท
PTTEP มูลค่าการซื้อขาย 1,769.52 ล้านบาท ปิดที่ 144.00 บาท ลดลง 3.00 บาท